Se “Kaos før karneval” nederst i artiklen. Har man været til Stjerneparaden ved Aalborg Karneval, har man nok lagt mærke til de store vogne, der sætter stemningen i optoget med høj musik og konfettirør. Vognene er typisk efterfulgt af hundredvis af glade mennesker, der hopper og danser gennem Aalborgs gader. De få timer, hvor paraden går gennem byen, er kulminationen på måneders forberedelse for gruppen, der kalder sig ”Alkoholdet”. Weekender, hverdage og helligdage – ja, omkring 2500 mandetimer om året – bruger medlemmerne tilsammen på forberedelserne til Aalborg Karneval. Der skal bygges vogn og sys kostumer. - Det er alle arbejdstimerne værd. Når man er gået gennem paraden, og musikken stadigvæk spiller, så ved man, at man har gjort noget stort, siger Henrik Bengtsen fra Alkoholdet. Banner på bambuspinde Det var Henrik, der som 17-årig i 1997 tog første spæde skridt til dannelsen af gruppen. Hans mor havde en brudekjoleforretning med systue, og her syede han et banner, som han skrev ”Alkoholdet” på med en spraydåse. Så satte han banneret på to bambuspinde – og Alkoholdet var født. Siden da har navnet fulgt gruppen, der bare har vokset sig større og større. - Vi fandt ud af, at det var træls at gå rundt med en kasse øl i hånden, så det er gået fra en lille trækvogn til det der, siger han og nikker op mod den store vogn, der i år er lavet i Egypten-tema. - Det er måske meget at gøre ud af det for at have en kasse øl med, men det er heller ikke vores formål mere. Nu er vores formål at lave underholdning, siger han. Gennemførte kostumer Mens Henrik er dybt involveret i byggeriet af vognen, er hans kone Jenni travlt beskæftiget i gruppens systue, hvor der skal måles, sys og tilpasses kostumer til de 20-25 medlemmer af Alkoholdet. Intet er overladt til tilfældighederne, når forskellige materialer og stoftyper testes, så kostumerne bliver så flotte og gennemførte som muligt. - Vi er færdige med kostumerne i den uge, der bliver afholdt karneval. Der er altid noget, der skal laves lige i sidste øjeblik, siger Jenni Bengsten. Ligesom vognen følger kostumerne et egyptisk tema, og der bliver dekoreret kraver og målt op til guldbælter. Koster tid og penge Det er krævende arbejde at lave så stor en vogn, der både har bar, tagterasse, stort musikanlæg og konfettirør med bionedbrydeligt konfetti. - Vi har datamatikere, elektrikere, mekanikere og smede på projektet. Det er næsten ikke til at undvære, siger Henrik Bengsten. Alkoholdet bruger gerne 15.000 kroner på deres projekter, hver gang der er karneval. Et par uger inden den store Stjerneparade går de desuden hele ruten igennem og måler for at sikre sig, at der ikke er forhindringer på vejen, som den høje vogn støder på. Særligt optagelsesritual For Alkoholdet er den gode stemning vigtig. Derfor har de en særlig metode, når de optager nye folk i klubben. De tager dem med ud for at drikke en øl eller to. En del af festen involverer nemlig - som navnet også antyder – alkohol. - Vi vil se, om folk for eksempel får boksehandsker på eller bliver rigtig kede af det, når de får noget indenbords. Vi vil gerne have medlemmer, der er totalt lalleglade, hvor vi bare kan hygge os og ikke skal lege far og mor for dem, siger Henrik Bengtsen. Gåsehud hver gang Alt er klappet og klart, når kalenderen endelig viser sidste lørdag i maj, og der igen er karneval i Aalborg. Hver gang bliver Henrik bekræftet i, at de mange, mange timer i værkstedet er det hele værd. Og sådan har det været i 26 år. - Festen og folks reaktion er ubeskrivelig. Jeg får gåsehud hver gang, jeg ser det, siger han. Se første afsnit af "Kaos før karneval", hvor vi også følger sambaskolen Poco Loco, lige her - og klik her for at finde alle fem afsnit.

Opsummering:
Alkoholdet bruger måneder på at gøre sig klar til Stjerneparaden ved Aalborg Karneval. Mød dem i den nye serie “Kaos før karneval”.